O copilă de opt ani din județul Botoșani, care a dispărut în seara de vineri, 24 mai, a fost găsită decedată. Forțele de ordine bănuiesc că fata a fost ucisă, iar peste 100 de persoane participă la căutarea făptuitorului.
Trupul neînsuflețit al fetiței a fost găsit în noaptea de vineri spre sâmbătă, într-o lizieră de salcâmi, la marginea satului Jijia, comuna Albești, conform Știri.Botoșani.
”Minora a fost găsită în cursul nopţii, decedată. Aceasta se afla la marginea localităţii de domiciliu, într-o lizieră de salcâmi. Sunt desfăşurate activităţi specifice pentru identificarea autorului, fiind angrenate peste 100 de forţe de ordine, poliţiştii, jandarmi, pompieri, poliţişti de frontieră”, a transmis, sâmbătă dimineaţă, IPJ Botoşani, conform News.ro.
Sursa citată a precizat că au sosit în sprijin jandarmi din Suceava şi lucrători de la Biroul de Operaţiuni Speciale Suceava.
”Cercetările sunt continuate sub aspectul comiterii infracţiunii de omor calificat de către Parchetul de pe lângă Tribunalul Botoşani”, a mai transmis sursa citată.
Chică Roşa Maria Silvia, în vârstă de 8 ani, a plecat de acasă, vineri, în jurul orei 20:00, pentru a se deplasa la o rudă din apropiere, dar nu a mai revenit. Căutările au fost demarate imediat.